49. schôdza NR SR - 5.deň - A. dopoludnia
Dátum: 2026-04-21
Poslanec: Števulová, Zuzana (PS)
Druh vystúpenia: Vystúpenie v rozprave

6. Vážený pán minister, vážené dámy, vážení páni, začnem na začiatku teda odborne k meritu prejednávanej veci, preto som sa pôvodne aj zapísala za Klub PS do tejto rozpravy. V zásade máme tu predloženú odbornú technickú novelu zákona o pobyte cudzincov, ktorá rieši teda jednak tú transpozíciu smernice, ale aj veľmi dôležité ustanovenia, ktoré sa týkajú toho, čo bude s ľuďmi z Ukrajiny, ktorí požívajú na Slovensku dočasné útočisko, po tom, ak sa raz vojna na Ukrajine, ruská vojna a ruská agresia na Ukrajine skončí a už ďalej nebude predlžované dočasné útočisko. Je to veľmi dôležitá právna úprava, ktorú potrebujeme prijať, jednak aby títo ľudia mali istotu, ale jednak preto, že vieme, že náš pracovný trh naprieč všetkými profesiami od tých vysoko kvalifikovaných až naozaj po tie najnižšie pracovné, najnižšie kvalifikované pracovné pozície trpí vážnym nedostatkom pracovných síl, ktorý nevieme a nedokážeme zasanovať domácimi pracovnými silami. Takejto kríze nakoniec čelia všetky vyspelé krajiny, ktoré patria či už na západ alebo teda majú teda určitú ekonomickú vyspelosť. Prosto to s tým prichádza, čím máte väčší ekonomický úspech, väčšiu vzdelanosť, tým aj menej ľudí sa rozhoduje mať napríklad aj viacpočetné rodiny alebo teda vôbec deti. Vieme, že tu máme veľkú krízu vlastne populačnú. Takisto čím vyššie vzdelanie ľudia nadobúdajú, čím lepšie podmienky sú v tom štáte, tak tým lepšie sa im darí nadobúdať vzdelanie. Začnú mať iné predstavy o tom, akým spôsobom chcú naplniť svoj pracovný život, ktoré sa častokrát nestretávajú najmä s tými pracovnými profesiami, ktoré sú na tých nižších rebríčkoch. Čiže v zásade každá krajina, ktorá je v našom geopolitickom rámci, dnes čelí jednak populačnej kríze a jednak kríze nedostatku pracovnej sily, a teda túto druhú krízu, nedostatok pracovnej sily, sa väčšina krajín snaží vyriešiť aj tým, že umožňuje a láka k sebe talenty rôzneho druhu. Dnes už to nie sú len, ako si predstavíme, IT-čkári alebo tí vysoko kvalifikovaní, ale naozaj potrebujeme ľudí na všetky pracovné miesta. My ako Slovensko sme dlhodobo túto tému ignorovali. Mali sme pocit, že sa to nejako samo napraví. Zároveň pripomínam, že tu máme obrovský dlh voči ľuďom rómskej etnicity, ktorých nedokážeme zapojiť bez diskriminácie a segregácie na pracovný trh, kde tiež prichádzame o množstvo talentov, množstvo ľudí, ktorí by vedeli obsadiť niektoré z tých pozícií, ktoré potrebujeme, ale zároveň ani keby sme konečne ako Slovenská republika tento dlh, čo voči tejto skupine obyvateľstva máme, prekonali, aj tak podľa tých štatistík by sme nedokázali ten pracovný trh nasýtiť. My máme jediné šťastie vo veľkom nešťastí, a to, že teda kvôli ruskej agresii na Ukrajine k nám prišlo, prišli desaťtisíce ľudí z Ukrajiny, ktorí sa tu uplatnili. Vieme, dnes už sú dostupné štatistiky, že títo ľudia prinášajú oveľa viac na daniach, na odvodoch krajine, ako kedy bola na nich vynaložená pomoc, ktorú im Slovenská republika poskytla. To je veľké plus v celom tom nešťastí, ktoré spočíva v tom, že títo ľudia museli opustiť svoju krajinu z dôvodu vojny, že mnohí z nich prišli o svojich najmilovanejších. A je to jediné ako keby také šťastie v nešťastí, ktoré Slovenská republika má, lebo za opačných okolností, keby takéto niečo sa nestalo, nám sa nikdy nepodarí na Slovensko pri tom prístupe, ktorý najmä predchádzajúce vlády Roberta Fica mali, prilákať na Slovensko desaťtisíce ľudí, ktorí by k nám prišli pracovať. Čiže je veľmi dôležité, veľmi dôležité, až priam existenčne dôležité pre Slovensko, aby sme zabezpečili, že títo ľudia, ak sa raz vojna skončí, tak budú mať právnu istotu, pokiaľ ide o ich zotrvanie, dostatočne dlhú, aby si mohli rozmyslieť, či sa chcú vrátiť späť domov a pomôcť budovať svoju krajinu, ak tam teda budú mať takúto možnosť, alebo či už za domov považujú Slovenskú republiku, lebo si tu našli trebárs stabilné zázemie, prácu, školu a podobne a budú naďalej sa podieľať na tom ekonomickom živote Slovenska. Čiže táto právna úprava, ktorá im tu umožňuje po skončení dočasného útočiska ostať ešte jeden rok a potom prejsť plynule na iný typ pobytu, je v zásade dobrá a v zásade by sme s ňou nemali žiaden problém. Tam však nemôžem skončiť. Naskytla sa zhodou okolností tu príležitosť, kedy tu prejednávame zákon o pobyte cudzincov, ktorý sa týka, samozrejme, témy migrácie. Téma migrácie nie je len o tejto technickej novele, ale minulý týždeň sme sa vďaka tomu, že bol za nového maďarského premiéra zvolený pán Magyar, dozvedeli zásadné nové skutočnosti, ktoré hovoria o tom, že počas predvolebnej kampane v rokoch, v lete 2023 nemuselo byť všetko tak, ako sme si doteraz mysleli. Pripomínam, že v roku 2023 v lete sa zrazu nebývalým počtom zvýšili počty ľudí, ktorí začali prichádzať cez zelenú slovensko-maďarskú hranicu na Slovensko a najmä v bodoch ako Veľký Krtíš a východné Slovensko, kde to dovtedy nebolo zvykom. A ja to hovorím z pozície človeka, ktorý sa od roku 2005 venuje migrácii a sleduje tie migračné toky, to, akým spôsobom ľudia na Slovensko prichádzali. Kedysi, treba sa vrátiť veľmi, veľmi dozadu, tí ľudia prichádzali cez ukrajinsko-slovenskú hranicu, kým, samozrejme, nebola vojna. To bol hlavný bod, ktorým k nám ľudia, ktorí napríklad chceli žiadať o azyl v Európskej únii alebo ktorí prosto skúšali to šťastie, prichádzali. To už, samozrejme, nie je možné, a teda odkedy teda bola vojna, tak práve tá zelená hranica, ale skôr na tej západnej časti, bola zdrojom tých nelegálnych prechodov cez hranicu. Až sa niečo stalo na jar a v lete v roku 2023, čo sme si pôvodne vysvetľovali ako zhodu okolností, ku ktorej prispela aj vláda Viktora Orbána tým, že od apríla začala prepúšťať ľudí odsúdených za prevádzačstvo z väzníc a že teda nejakým spôsobom sa tieto okolnosti spojili a akosi prirodzene sa tí ľudia prosto v lete k nám dostali, keď Maďari zrazu prestali strážiť svoju časť hranice, čo sa dovtedy nikdy nestalo. Dovtedy tá slovensko-maďarská spolupráca fungovala. Maďarsko nejakým spôsobom bránilo vďaka vzťahom, ktoré mal Viktor Orbán s predchádzajúcimi vládami Roberta Fica, tomu, aby tí ľudia prichádzali v takých počtoch na Slovensko, ale niečo sa stalo a v lete 2023 sme tu zažili to, čo sme zažívali. A zrazu to po voľbách z jedného dňa skončilo. Nebolo to kvôli tomu, že niekto urobil veľkú PR akciu na hraniciach s vodným delom a koňmi. To bolo skôr úsmevné ako naozaj zastrašujúce, ale tiež by sa to dalo vysvetliť tým, že zrazu po voľbách, nevieme prečo sa to pred voľbami nedalo, sa maďarský premiér dohodol so Srbskom na znovuzavedení reštriktívnych opatrení, ktoré zavreli tú srbsko-maďarskú hranicu a tým pádom aj tie ďalšie príchody cez to Maďarsko a potom teda aj na Slovensku z jedného dňa na druhý padli tie počty takmer na nulu. Ako hovorím, kým neprišiel minulý týždeň, dalo by sa toto všetko vysvetliť aj nejakým prirodzeným spôsobom, zhoda náhod, dopomohol k tomu nejako Viktor Orbán, aj keď možno nie úmyselne a podobne. Ale minulý týždeň sme sa dozvedeli zásadnú vec. Premiér Péter Magyar, bývalý člen Fideszu, teda budúci premiér, povedal, že on nebude ako Viktor Orbán a nebude k slovenským hraniciam zvážať migrantov, len aby pomohol Robertovi Ficovi vo volebnej kampani. A to sú vážne slová. Vážne slová, ktoré adresoval na svojej tlačovej, prvej myslím, tlačovej konferencii novozvolený maďarský premiér. A reakcia na Slovensku koaličných partnerov nula. Nič, je to konšpirácia, nič také sa nestalo, nič také nejdeme, nič také nie je pravda a podobne. A ja sa pýtam, priatelia, naozaj, keď tu váš premiér vystúpil s tým príbehom, ktorý mu neskôr rozbila polícia, o tom, ako údajne Veľká Británia ovplyvňovala voľby na Slovensku cez nejakých influencerov, tak ste tu podávali do pléna Národnej rady uznesenia, boli tu tlačovky, pomaly sa predvolal, tuším, aj britský veľvyslanec, pán Blanár si ho predvolal. Robilo sa okolo toho veľké bububu a nakoniec, čo z toho bolo, z tejto mediálnej bubliny, nič, spľasla, keď polícia povedala, že nič také sa nestalo. A čo tu máme dnes? Novozvolený maďarský premiér povie, že Viktor Orbán zo zahraničia ovplyvňoval voľby na Slovensku v roku 2023. Mimochodom, však vy ste si tam doplnili teraz do Trestného zákona tú skutkovú podstatu o pomoci tretích strán vo voľbách, tak asi ste si to tam doplnili nie preto, aby to bol bič na Progresívne Slovensko, ale zrejme ste vedeli a odkukali ste, ako sa to robí pred tými voľbami 2023. Takže si pozrime na tie dvojaké kilometre. Postaví sa tu premiér, váš premiér a robí veľké bububu vo vzťahu k Veľkej Británii, uznesenia, predvolávanie veľvyslancov, neviem čo, a potom to isté povie budúci maďarský premiér, že teda Maďarsko zasahovalo do volieb na Slovensku vo váš prospech, v prospech Fica, a vy nič. Vy tvrdíte, že to je celé konšpirácia. Kde je uznesenie Národnej rady? Kde je zriadenie vyšetrovacieho tímu, pán minister vnútra? Kedy zriadite vyšetrovací tím, ktorý vyšetrí, že či to tak naozaj bolo? To by sme od vás v tejto situácii čakali. Je to téma, pretože tu prejednávame zákon o pobyte cudzincov a ten sa priamo vzťahuje a upravuje práva a povinnosti ľudí, ktorí prichádzajú na Slovensko, vrátane tých ľudí, ktorí tu v roku 2023 boli. Takže je to téma. Nemôžete mi povedať, že to téma nie je, pretože tento istý zákon platil v roku 2023 a platí aj teraz. A ja sa pýtam, ja nechcem nič zásadné, ja len chcem uplatnenie rovnakého metra, tak ako pri Veľkej Británii, tak chcem teraz, aby ste uplatnili rovnaký meter aj pri tomto obvinení, ktoré povedal maďarský premiér. Lebo to je vážna vec, pretože, ak sa preukáže, že Viktor Orbán naozaj v skutočnosti nielenže, ako vieme, pustil tých viac ako dvetisíc prevádzačov z väzenia, čo tiež bolo šokujúce, veď Maďarsko je krajina, ktorá hlásala politiku tvrdej ruky voči migrantom aj voči prevádzačom, a zrazu ich len tak prepustili, bolo to, bol to veľmi nečakaný, veľmi divný krok a naozaj ten prispel k tomu, čo sa potom v lete dialo. Ale nejde len o toto prepustenie. Ide o to, že maďarský premiér mal podľa nastupujúceho maďarského premiéra robiť aktívne kroky k tomu, aby tí ľudia sem prišli, a to s cieľom pomôcť Róbertovi Ficovi v predvolebnej kampani. Ak sa toto preukáže, ak toto Maďarsko vyšetrí, tak to bude znamenať, že táto strana sedí v parlamente podvodom, že sa tu preklamala. Nič nové, ale len teda pripomínam tie dvojité kilometre a tú novelu Trestného zákona, ktorá teda mala reagovať na to, čo podľa nich robila Veľká Británia, keď tu v skutočnosti vidíme, že asi mala reagovať na to, čo v skutočnosti robil Viktor Orbán s vedomím alebo minimálne s prikývnutím Roberta Fica. Takže, vážené dámy, vážení páni tuto na tejto strane koaličnej, ja od vás očakávam, že sa k tejto situácii postavíte rovnako, ako ste sa postavili k tomu, že údajne mala Veľká Británia ovplyvňovať voľby. My sem podáme do tohto pléna Národnej rady uznesenie, ktorým budeme vyzývať na rovnaké veci, ako ste vy vyzývali v tej súvislosti s tou Veľkou Britániou, a budeme chcieť zriadiť vyšetrovaciu komisiu rovnako, ako to bolo pri generálovi Lučanskom a jeho smrti, kde ste ikskrát sa snažili dokázať, že to bolo inak, ako to vyšetrila polícia a Generálna prokuratúra. Budeme chcieť len to, čo ste vy robili a vy navrhovali doteraz. Uvidíme, že či ten meter bude rovnaký alebo či na vašej strane platí vodu káže, víno pije . Ja si skôr myslím to druhé, ale dávame vám tú šancu. Dávame vám tú šancu, aby ste sa ukázali, že či máte rovnaký meter. Že či, keď premiér náš povie, že Veľká Británia ovplyvňovala voľby, beriete to vážne, tak že či tu budete rovnako vážne brať aj to, čo povedal nový maďarský premiér. Lebo je to isté. V skutočnosti je to isté. Čiže ak naozaj nechcete vyzerať ako farizeji, ktorým ide len a len o seba, len a len o seba, tak by ste mali urobiť presne to isté, podporiť naše uznesenie. Tuto sediaci minister vnútra, bojovník proti nelegálnej migrácii, by mal zriadiť vyšetrovací tím. Môže ho kľudne nazvať, ja neviem, Vodné delo alebo Brázda proti migrantom. A mal by vyšetriť, čo sa tu v lete roku 2023 naozaj dialo. Máme tu Slovenskú informačnú službu, navrhneme zvolať mimoriadny výbor, aby nám povedala, aké boli tie informácie, ktoré sa k nim dostávali v lete 2023. Toto všetko je totiž natoľko vážne, že by sa to malo vyšetriť. A zjavne to zatiaľ nie je rozprávka. Tú rozprávku o Veľkej Británii vám vyvrátila polícia. Ale ja vás žiadam, aby ste sa k tejto téme, k téme ovplyvňovania volieb z Maďarska, postavili čelom, čestne a férovo a aby ste začali vyšetrovať, ako to naozaj bolo, pretože pochybnosti sú tu veľké a pokiaľ vy nič nespravíte a ako prvá to vyšetrí maďarská strana, tak budete prosto v hanbe, vo veľkej hanbe, keď to oni vyšetria skôr ako vy a vyjde najavo, čo sa tu vlastne dialo. Ďakujem. (Potlesk.)